荔枝碗船廠

荔枝碗船廠係澳門冇咗嘅船廠，喺路環荔枝碗村。

背景
之前，神香、爆竹同火柴業被視為支撐澳門經濟嘅三大傳統行業；但事實上，當時本地造船業一樣係蓬勃發展，甚至被認為係第四大傳統行業。響1970年代，荔枝碗係澳門其中一個重要造船區，師傅同工人馬不停蹄咁做嘢，為漁民同商人起佢哋嘅船，但係而家嘅啲光景都已經唔存在。

隨著澳葡政府對路環嘅佔領，路環村開始從傳統中式村落蛻變做西式小鎮，而居民亦開始向村落北邊發展，船人街上依山起嘅屋相信都係嗰陣出現。至於荔枝碗船廠，相信都係二十世紀中葉出現。初期船廠只係維修船隻，慢慢咁開始變成造船廠。荔枝碗響1966年而經有「信榮」、「周家」、「范九」、「新合利」、「協利」同「關恩」，加埋六間船廠，而路環造船分會亦響1968年響路環市區成立。可以睇到，荔枝碗船廠響六十年代嗰時基本形成。

荔枝碗嘅木廠為船廠提供造船需要用到嘅木同部件，原木一般都係會先運到木廠，經過加工之後先會運到船廠。至於拆船廠，顧名思義就係專門拆散一隻船嘅工場。雖然啲船運到拆船廠嗰時已經爛榕榕，但部分部件同木材都可以循環再用。響拆船廠分解同再造嘅廢船木材同部件，同樣可以為船廠提供造船材料。小型工場同機械鑄造鋪頭為船廠提供其他修理同鑄造服務。可以睇出，荔枝碗村嘅造船工作唔止船廠組成，而且包括其他同造船相關嘅工業廠房。

今日睇到嘅船廠已經爛榕榕，但係澳門係經常有颱風吹襲，船廠重仍然保持原來面貌。即使係踏入二十世紀後期，荔枝碗船廠設計依然殘舊，船廠都會起響斜面沙灘上，而且用木同鐵響沙灘上起成大型嘅工作平台。廠入面嘅寫字樓一般起響入口或者閣樓上，而供奉神台都會起響門口到，重有一個地方擺造船架生同消防設備。響全盛時期，船廠會接到唔少訂單，船主會先來到船廠工地旁邊嘅寫字樓同「大班」傾隻船嘅設計。之後，大班會對一班造船工人講隻船嘅設計，而工人會返到自己嘅崗位開工。

由於荔枝碗村係基於造船行業而成，所以「村民」都係造船工人同佢哋嘅家屬，形成一個小社區。不過隨著造船業沒落，荔枝碗船廠亦慢慢咁停工，工人為生活，將全家搬返市區生活，荔枝碗村響度慢慢消失。今日出現響荔枝碗嘅人主要係來嘆漢記手打咖啡嘅遊客，同埋回味造船業昔日風光嘅人士，重有繼續響村入面住嘅居民。

清拆
2016年4月7號，路環荔枝碗村有廢棄船廠發生傾斜事故，有居民聽到船廠入面出現聲響，擔心佢會冧，所以報警求助。消防接報後到場檢查，未有發現即時危險，並將船廠圍封，而工務局亦派人嚟查。根據記者現場咁睇，雖然船廠重未冧，但係其中一邊支撐屋頂嘅樑柱經已經出現傾斜，天花木樑同鋼樑受壓彎曲，屋頂鐵皮亦被壓到變形。船廠入面用木搭建嘅平台亦嚴重彎曲，木架、吊機搖搖欲墮。雖然船廠出面已經拉咗封鎖線，但都重有少數遊人越過封鎖線入去影相。有幾間村屋緊靠響船廠隔離，雖然暫時未有受到影響，但係如果船廠冧咗，可能會影響居民安全。

有住響荔枝碗村好多年嘅居民話，喺4月7號同8號朝早先後聽到船廠出現聲響，發現船廠結構出現傾斜，之後有消防同工務局人員到場檢查，重拉起封鎖線，唔畀途人入去。佢話，船廠已經荒廢好多年，受盡風吹雨打，但係回歸之後就好少見到有人來修葺，令到船廠入面爛榕榕，擔心一落雨、打風，船廠就好容易冧。

攷

類:澳門